b'\n_START_ARTICLE_\nPeer Steinbr\xc3\xbcck\n_START_SECTION_\nUtdannelse og yrkesliv til 1990\n_START_PARAGRAPH_\nSteinbr\xc3\xbcck tok abitur i 1968 studerte fra 1970 sosial\xc3\xb8konomi og sosiologi, og tok hovedfag (Diplom) i sosial\xc3\xb8konomi i 1974. _NEWLINE_Peer Steinbr\xc3\xbcck innledet sin yrkeskarriere i forvaltningen, f\xc3\xb8rst i det f\xc3\xb8derale bygningsministeriet og senere i transportministeriet. Han ble personlig sekret\xc3\xa6r for minister Hans Matth\xc3\xb6fer i forsknings- og teknologiministeriet, og arbeidet fra 1978 til 1981 i Forbundskanslerens kontor under Helmut Schmidt og ved Vest-Tysklands representasjon i DDR. I perioden 1981 til 1982 var han personlig assistent for Tysklands forskningsminister Andreas von B\xc3\xbclow. _NEWLINE_Etter bruddet i den sosialliberale koalisjon som var grunnlaget for Helmut Schmidts regjering, var Steinbr\xc3\xbcck yrkesmessig fristilt. Fra oktober 1983 til september 1985 var han sekret\xc3\xa6r i milj\xc3\xb8vernsaker for SPDs fraksjon i Forbundsdagen. _NEWLINE_Han var deretter fra oktober 1985 frem til november 1986 ansatt i milj\xc3\xb8vern- og landbruksministeriet i Nordrhein-Westfalen. I 1986 ble han kontorsjef for delstatens ministerpresident Johannes Rau, en stilling han hadde til 1990.\n_START_SECTION_\nParti\n_START_PARAGRAPH_\nSteinbr\xc3\xbcck ble medlem av SPD i 1969. Han var fra november 2005 til november 2009 stedfortredende leder av partiet. SPDs partileder Sigmar Gabriel foreslo 28. september 2012 Steinbr\xc3\xbcck som partiets kanslerkandidat. Partiets styre vedtok 1. oktober 2012 enstemmig \xc3\xa5 fremme Steinbr\xc3\xbccks kandidatur. Den formelle utnevnelse av partiets kanslerkandidat fant sted under partiets landsm\xc3\xb8te 9. desember 2012 i Hannover.\n_START_SECTION_\nParlamentsmedlem\n_START_PARAGRAPH_\nSteinbr\xc3\xbcck var medlem av landdagen i Nordrhein-Westfalen fra 2000 til 2002 da han ble ministerpresident i den samme delstaten. Siden 2009 er han medlem av Forbundsdagen.\n_START_SECTION_\nStatssekret\xc3\xa6r i Schleswig-Holstein\n_START_PARAGRAPH_\nSteinbr\xc3\xbcck var fra juni 1990 til april 1992 statssekret\xc3\xa6r i Schleswig-Holsteins ministerium for natur-, milj\xc3\xb8- og utvikling, og fra mai 1992 til mai 1993 statssekret\xc3\xa6r i ministeriet for n\xc3\xa6ringsliv, teknikk og transport.\n_START_SECTION_\nDelstatsminister i Schleswig-Holstein og Nordrhein-Westfalen\n_START_PARAGRAPH_\nFra 19. mai 1993 til 28. oktober 1998 var Steinbr\xc3\xbcck minister for n\xc3\xa6ringsliv, teknikk og transport i delstaten Schleswig-Holstein. Perioden omfattet to regjeringer under ledelse av ministerpresident Heide Simonis (Simonis I og II). _NEWLINE_Steinbr\xc3\xbcck dro deretter tilbake til Nordrhein-Westfalen, hvor han f\xc3\xb8rst fra 28. oktober 1998 ledet n\xc3\xa6ringslivs-, teknologi- og transportministeriet (kabinett Clement I) og deretter fra 22. februar 2000 finansministeriet (kabinett Clement I og II)\n_START_SECTION_\nMinisterpresident i Nordrhein-Westfalen\n_START_PARAGRAPH_\nSteinbr\xc3\xbcck overtok 6. november 2002 som ministerpresident i delstaten Nordrhein-Westfalen etter Wolfgang Clement, da Clement ble medlem av den f\xc3\xb8derale regjeringen. Steinbr\xc3\xbcck ledet som ministerpresident en r\xc3\xb8d-gr\xc3\xb8nn koalisjon i delstaten. Han ble avl\xc3\xb8st av J\xc3\xbcrgen R\xc3\xbcttgers (CDU) etter at koalisjonen ved delstatsvalget 22. mai 2005 mistet majoriteten i Schleswig-Holsteins landdag.\n_START_SECTION_\nFinansminister i Tyskland\n_START_PARAGRAPH_\nSteinbr\xc3\xbcck var fra 22. november 2005 til 28. oktober 2009 finansminister i regjeringen Merkel I, nominert av SPD. Merkel I var basert p\xc3\xa5 en storkoalisjon av SPD og CDU/CSU.\n_START_SECTION_\nKontroverser og kritikk\n_START_PARAGRAPH_\nSteinbr\xc3\xbcck er selv sjakkspiller og han ble i september 2012 kritisert for at han i 2006 mens han var finansminister, samlet st\xc3\xb8tte p\xc3\xa5 n\xc3\xa6rmere en million euro fra store selskaper til verdensmesterskapet i sjakk.\n_START_SECTION_\nPrivat\n_START_PARAGRAPH_\nPeer Steinbr\xc3\xbcck er gift med Gertrud Steinbr\xc3\xbcck (f\xc3\xb8dt Isbary) som er l\xc3\xa6rer i biologi og politikk. Paret har en s\xc3\xb8nn og to d\xc3\xb8tre. Familien Steinbr\xc3\xbcck bor i Bonn._NEWLINE_Steinbr\xc3\xbcck meldte seg som 18-\xc3\xa5ring ut av den evangeliske kirken, under innflytelse av skriftene til Karlheinz Deschner. Steinbr\xc3\xbcck begrunnet sin utmeldelse med at kirken ofte hadde st\xc3\xa5tt p\xc3\xa5 de mektiges side og dessuten fors\xc3\xb8kt \xc3\xa5 hindre utviklingen i opplysningstiden.'